b'\n_START_ARTICLE_\nLibija\n_START_SECTION_\nTarptautiniai santykiai\n_START_PARAGRAPH_\nLibijos u\xc5\xbesienio politika buvo orientuota \xc4\xaf arab\xc5\xb3 \xc5\xa1alis (iki 1973 m. daugiausia \xc4\xaf Egipt\xc4\x85) ir TSRS. \xc5\xa0ios politikos esminis bruo\xc5\xbeas \xe2\x80\x93 bandymai sudaryti s\xc4\x85jung\xc4\x85 su \xc4\xafvairiomis arab\xc5\xb3 valstyb\xc4\x97mis, i\xc5\xa1 kuri\xc5\xb3 n\xc4\x97 vienas nebuvo \xc4\xafgyvendintas. M. al Kadafio re\xc5\xbeimas finansavo ir reng\xc4\x97 teroristus i\xc5\xa1 \xc5\xa0iaur\xc4\x97s Airijos, Filipin\xc5\xb3, Zimbabv\xc4\x97s, r\xc4\x97m\xc4\x97 Egipto, Sudano, Maroko antivyriausybines j\xc4\x97gas, Ispanijos teroristus ir separatistus, Centrin\xc4\x97s Amerikos kairuoli\xc5\xa1kas j\xc4\x97gas._NEWLINE_1988 m. u\xc5\xbe m\xc4\x97ginim\xc4\x85 destabilizuoti pad\xc4\x97t\xc4\xaf Ramiojo vandenyno pietin\xc4\x97s dalies \xc5\xa1alyse ir Australijos opozicijos r\xc4\x97mim\xc4\x85 su Libija diplomatinius santykius nutrauk\xc4\x97 Australija. 1973 m. Libija u\xc5\xbe\xc4\x97m\xc4\x97 \xc4\x8cado pasienio ruo\xc5\xbe\xc4\x85, kuriame gausu nauding\xc5\xb3j\xc5\xb3 i\xc5\xa1kasen\xc5\xb3; Libijos parama \xc4\x8cado sukil\xc4\x97liams virto 1979\xe2\x80\x931988 m. karine intervencija. M. al Kadafio re\xc5\xbeimas r\xc4\x97m\xc4\x97 Palestinos i\xc5\xa1sivadavimo organizacijos radikal\xc5\xb3j\xc4\xaf sparn\xc4\x85. Tokia politika l\xc4\x97m\xc4\x97 Libijos tarptautin\xc4\x99 izoliacij\xc4\x85. 1986 m. JAV apkaltino Libij\xc4\x85 tarptautinio terorizmo r\xc4\x97mimu ir nutrauk\xc4\x97 su ja ekonominius bei diplomatinius santykius; EEB valstyb\xc4\x97s juos taip pat apribojo. 1986 m. JAV aviacija bombardavo Libijos vyriausybines ir karines \xc4\xafstaigas, terorist\xc5\xb3 rengimo centrus (\xc5\xbeuvo 37 \xc5\xbemon\xc4\x97s); tai arab\xc5\xb3 \xc5\xa1alyse \xc5\xa1iek tiek sustiprino M. al Kadafio autoritet\xc4\x85. Libijos pietrytiniuose regionuose, kurie ribojasi su \xc4\x8cadu ir Sudanu, da\xc5\xbeni pasienio ginkluoti susir\xc4\x97mimai._NEWLINE_Libijos vidaus ekonomin\xc4\x97 politika (\xc5\xabkio suvalstybinimas) ir pasaulin\xc4\x97je rinkoje smukusios naftos kainos devinto de\xc5\xa1imtme\xc4\x8dio pabaigoje suk\xc4\x97l\xc4\x97 kriz\xc4\x99, j\xc4\x85 dar sustiprino komunistin\xc4\x97s sistemos \xc5\xbelugimas Europoje; tai skatino keisti \xc5\xa1alies u\xc5\xbesienio politik\xc4\x85. 1989 m. Libija ir \xc4\x8cadas pasira\xc5\xa1\xc4\x97 taikos sutart\xc4\xaf. 1990\xe2\x80\x931991 m. Libija kritikavo Irako \xc4\xafvykdyt\xc4\x85 Kuveito u\xc5\xbegrobim\xc4\x85. 1996 m. buvo nuslopinti \xc5\xa1alyje kil\xc4\x99 islamist\xc5\xb3 sukilimai. 2003 m. Libija prisi\xc4\x97m\xc4\x97 atsakomyb\xc4\x99 u\xc5\xbe keleivinio l\xc4\x97ktuvo susprogdinim\xc4\x85 1988 m. vir\xc5\xa1 Lokerbio (\xc5\xa0kotija), 270 \xc5\xbeuvusi\xc5\xb3 keleivi\xc5\xb3 \xc5\xa1eimoms \xc4\xafsipareigojo sumok\xc4\x97ti 2,3 mlrd. JAV doleri\xc5\xb3 kompensacij\xc4\x85 ir jai buvo panaikintos tarptuatin\xc4\x97s bendrijos \xc4\xafvestos sankcijos. 2003 m. viduryje Libija paskelb\xc4\x97 atsisakanti masinio naikinimo ginklo k\xc5\xabrimo program\xc5\xb3._NEWLINE_Libija nuo 1953 m. priklauso Arab\xc5\xb3 lygai, nuo 1955 m. Jungtini\xc5\xb3 Taut\xc5\xb3, nuo 1962 m. OPEC, nuo 1963 m. Afrikos vienyb\xc4\x97s organizacijai.'